
/Pers. A/ un /pers. B/
 pilnvarotajam pārstāvim
/pers. C/
 E-pasts: /elektroniskā pasta adrese/
Maksātnespējas procesa administratoram
/Administrators/
Paziņošanai e-adresē

Par /pers. A/ un /pers. B/
pilnvarotā pārstāvja /pers. C/ sūdzību
 par maksātnespējas procesa administratora /Administrators/ rīcību
 /pers. A/ un /pers. B/ maksātnespējas procesos

[bookmark: _Hlk19704423][bookmark: _Hlk535490248][bookmark: _Hlk83124885][bookmark: _Hlk104991128][bookmark: _Hlk124745969]Maksātnespējas kontroles dienestā 2026. gada 18. maijā saņemta /pers. A/ un /pers. B/ pilnvarotā pārstāvja /pers. C/ (turpmāk – Iesniedzējs) 2026. gada 18. maija sūdzība (noformēta kā iesniegums) (turpmāk – Sūdzība) par maksātnespējas procesa administratora /Administrators/, /amata apliecības numurs/ (turpmāk – Administrators), rīcību /pers. A/ (turpmāk – Parādniece) un /pers. B/ maksātnespējas procesos.
Maksātnespējas kontroles dienests ar /datums/ lēmumu /numurs/ Sūdzību atstāja bez virzības, nosakot termiņu trūkumu novēršanai. Proti, atbilstoši normatīvo aktu prasībām noformēta dokumenta, kas apliecina Iesniedzēja tiesības pārstāvēt Parādnieces un /pers. B/ intereses, iesniegšanai Maksātnespējas kontroles dienestā.
Maksātnespējas kontroles dienestā 2026. gada 20. maijā no Iesniedzēja saņemti atbilstoši normatīvo aktu prasībām noformēti dokumenti, kas apliecina Iesniedzēja tiesības pārstāvēt Parādnieces un /pers. B/ intereses.
[1] Izskatot Maksātnespējas kontroles dienesta rīcībā esošo informāciju par Parādnieces un /pers. B/ maksātnespējas procesu gaitu, konstatēts turpmāk minētais.
[1.1] Ar /tiesas nosaukums/ /datums/ spriedumu lietā /lietas numurs/ pasludināts Parādnieces maksātnespējas process un par maksātnespējas procesa administratoru (turpmāk – administrators) iecelts Administrators.
Ar /tiesas nosaukums/ /datums/ lēmumu lietā /lietas numurs/ nolemts apmierināt pieteikumus par Parādnieces bankrota procedūras pabeigšanu un saistību dzēšanas plāna apstiprināšanu, apstiprināt Parādnieces bankrota procedūras pabeigšanu un apstiprināt saistību dzēšanas plānu 2023. gada 28. decembra redakcijā un pasludināt Parādnieces saistību dzēšanas procedūru uz diviem gadiem.
Savukārt 2026. gada 23. martā /tiesas nosaukums/ (ar papildinājumiem trūkumu novēršanai 2026. gada 10. aprīlī un 2026. gada 29. aprīlī) saņemts Parādnieces pieteikums par saistību dzēšanas procedūras izbeigšanu un neizpildīto saistību dzēšanu (turpmāk – Pieteikums). Ar /tiesas nosaukums/ /datums/ lēmumu lietā /numurs/ nolemts noteikt Pieteikuma izskatīšanu tiesas sēdē /datums/, plkst. 14.00.
[1.2] Ar /tiesas nosaukums/ /datums/ spriedumu lietā /numurs/ pasludināts /pers. B/ maksātnespējas process un par administratoru iecelts Administrators. 
Savukārt ar /tiesas nosaukums/ /datums/ lēmumu lietā /numurs/ apstiprināta /pers. B/ bankrota procedūras pabeigšana, neapstiprinot saistību dzēšanas plānu un izbeidzot /pers. B/ maksātnespējas procesu. 
[2] Sūdzībā norādīts turpmāk minētais.
[2.1] 2026. gada 12. maijā Administrators nosūtīja tiesai viedokli par Pieteikumu (turpmāk – Viedoklis), kurā norādīja, ka Administrators arī kritiski vērtē to, ka /pers. A/  savā atbildes vēstulē administratoram norāda, ka ,,/pers. C/ kā fiziskai personai nekādus maksājumus neesmu veikusi”, kas raisa šaubas par /pers. A/ godprātību kopumā, jo maz ticams ir tas, ka fiziska persona, kas nav viņas radinieks, nodarbotos ar maksātnespējas jautājumiem un veic darbu par velti. Šāda atbilde, iespējams,  ir izskaidrojama ar to, ka samaksa visticamāk ir notikusi skaidrā naudā, lai apietu valsts intereses nodokļu veidā. Turklāt no atbildēm elektroniskajā pastā administratoram radās pārliecība, ka /pers. A/ nepārvalda latviešu valodu tādā līmenī, kādā ir sniegtas atbildes vēstulēs administratoram, līdz ar to šīs ir tiešs pierādījums, ka atbildes gatavo cita persona, ar lielu ticamības pakāpi, iespējams, pilnvarotā persona (jo vēstulē norādīts elektroniskais pasts: /elektroniskā pasta adrese/, kas ir /pers. C/  darba elektroniskais pasts (administrators to redz no citiem fizisku personu maksātnespējas procesiem), nevis /pers. A/ pati. (Pielikums Nr.3, Pielikums Nr.4) Administratoram ir grūti iedomāties motīvu un pamatu, kāpēc pilnvarotā persona veic darbu bez samaksas.
Iesniedzējs vērš uzmanību, ka Parādniece ir patiesi sniegusi atbildi uz Administratora pieprasījumu, kurā Administrators pieprasīja šādu informāciju – Jūsu pilnvarotā persona uz pilnvaras pamata ir /pers. C/, /personas kods/. Lūdzu iesniedziet /pers. C/ rēķinu, kas izrakstīti par pakalpojumiem un /pers. A/ maksājuma uzdevumus, par pakalpojumu apmaksu.
Iesniedzēja ieskatā Administrators pieprasa informāciju nevis par to, vai ir veikta samaksa un kam par sniegtajiem juridiskajiem pakalpojumiem tā ir veikta, bet gan pieprasa informāciju par to, vai  samaksa veikta tieši Iesniedzējam. Parādniece sniedza atbildi, ka samaksa Iesniedzējam nav veikta.
Neskatoties uz minēto, Administrators izdara secinājumus, ko pauž arī tiesai, ka raisa šaubas par /pers. A/ godprātību kopumā, jo maz ticams ir tas, ka fiziska persona, kas nav viņas radinieks, nodarbotos ar maksātnespējas jautājumiem un veic darbu par velti. Šāda atbilde, iespējams, ir izskaidrojama ar to, ka samaksa visticamāk ir notikusi skaidrā naudā, lai apietu valsts intereses nodokļu veidā.
Sūdzībā norādīts, ka Administrators, neuzzinot patiesos lietas apstākļus, izsaka tiesai nepatiesu viedokli gan par Parādnieci un viņas godprātību, gan par to, ka Parādniece un Iesniedzējs veic darbības, lai apietu valsts intereses nodokļu veidā.
Parādniece ir veikusi samaksu par juridiskajiem pakalpojumiem /SIA "Nosaukums A"/ un /SIA "Nosaukums A"/ īpašnieks ir Iesniedzējs. 
[2.2] Iesniedzējs norāda, ka šī nav pirmā reize, kad Administrators, nepārbaudot informāciju, sniedz nepatiesu informāciju tiesai, jo lietā /numurs/ Administrators tiesai ir sniedzis arī līdzīgu nepatiesu informāciju. Proti, no administratora iesniegtajiem dokumentiem ir redzams, ka /pers. B/ maksātnespējas procesa lietu ir vedis /pers. C/, /personas kods/, uz 2020.gada 13.oktobra ģenerālpilnvaras ar reģistra /numurs/ pamata. No bankas konta pārskatiem nav konstatējams, ka par juridisku pakalpojumu būtu veikti oficiāli maksājumi pakalpojuma sniedzējam, tādējādi, visticamāk, apejot Valsts ieņēmumu dienestu samaksāto  nodokļu veidā un līdz ar to Latvijas Republikas intereses. Minētā darbība, visticamāk, liecina par darījumiem starp /pers. B/ un /pers. C/, kas sniedzas ārpus likumā noteiktās kārtības.
[2.3] Sūdzībā norādītie apstākļi Iesniedzēja ieskatā liecina par to, ka Administrators  regulāri sniedz tiesai nepatiesu informāciju un nepatiesu apgalvojumu sniegšana tiesai no administratora puses kategoriski neatbilst ne jurista, ne administratora profesionālās ētikas normām. Administrators nav vienkārši jurists, kurš pārstāv vienas puses intereses. Administrators ir tiesu sistēmai piederīga persona un valsts pilnvarota amatpersona. Tas nozīmē, ka viņam ir noteikti daudz stingrāki objektivitātes, godīguma un tiesiskuma standarti nekā parastam procesa dalībniekam.
Iesniedzējs norāda uz galvenajiem tiesiskajiem un ētiskajiem aspektiem, kas regulē Administratora rīcību šādā situācijā. Proti, Maksātnespējas procesa administratoru un tiesiskās aizsardzības procesa uzraugošo personu profesionālās ētikas kodekss (turpmāk – Ētikas kodekss) izvirza augstas prasības viņa uzvedībai. Nepatiesu ziņu sniegšana tieši pārkāpj vairākus pamatprincipus. Administratoram savā darbībā jābūt godīgam un patiesam. Apzināta tiesas maldināšana ir tiešs šī principa pārkāpums. Tāpat administratoram jārīkojas objektīvi, viņš nedrīkst sagrozīt faktus par labu sev, parādniekam vai kādam konkrētam kreditoram. Turklāt rīcība, kas grauj uzticību tiesu varai un administratora institūtam, ir smags ētikas pārkāpums. 
Savukārt, Maksātnespējas likums skaidri nosaka administratora pienākumus un atbildību. Administrators nodrošina tiesisku un efektīvu maksātnespējas procesa norisi. Administratora sniegtajai informācijai un ziņojumiem tiesai (piemēram, par parādnieka mantas stāvokli, kreditoru prasījumiem vai procesa pabeigšanu) ir jābūt precīziem un pamatotiem ar faktiem.
[2.4] Saskaņā ar Sūdzībā norādīto un pamatojoties uz Maksātnespējas likuma 31.1 panta pirmo daļu un 31.1 panta otrās daļas 1. punktu, Iesniedzējs lūdz Maksātnespējas kontroles dienestu uzsākt disciplinārlietu pret Administratoru saistībā ar sistemātiskiem profesionālās ētikas normu pārkāpumiem.
Sūdzībai pievienoti Iesniedzēja ieskatā to pamatojošie dokumenti.
[3] Maksātnespējas kontroles dienests ar 2026. gada 21. maija vēstuli /numurs/ lūdza Administratoru līdz 2026. gada 3. jūnijam iesniegt rakstveida paskaidrojumus par Sūdzībā norādītajiem apstākļiem. 
[4] Maksātnespējas kontroles dienestā 2026. gada 29. maijā saņemti Administratora 2026. gada 29. maija paskaidrojumi /numurs/ (turpmāk – Paskaidrojumi), kuros norādīts turpmāk minētais.
[4.1] Paskaidrojumos norādīts, ka Administrators Sūdzībai nepiekrīt, to pilnībā noraida un uzskatu to par nepamatotu.
[4.2] Administrators vērš uzmanību, ka Parādniece un viņas pilnvarotais pārstāvis, proti, Iesniedzējs ir rīkojies pretēji Civilprocesa likuma 9.1 pantam. Proti, puses, trešās personas un pārstāvji pārstāvamo vārdā sniedz tiesai patiesas ziņas par faktiem un lietas apstākļiem. Administratora ieskatā vārda "tiesa" tvērums ir jātulko teoloģiskā nozīmē, kas šajā gadījumā būtu attiecināms uz jebkuru no iestādēm, t.sk., arī uz administratorus vērtējošu iestādi. Tāpat administrators vērš uzmanību, ka Parādniece un Iesniedzējs ir rīkojušies pretēji arī Civillikuma 1. pantam, kas noteic, ka pienākumi un tiesības ir pildāmi labā ticībā.
[4.3] Administratora ieskatā lietā konstatēto apstākļu kopums objektīvi rada pamatotas šaubas par Parādnieces un Iesniedzēja sniegtās informācijas pilnīgumu un faktiskajām tiesiskajām attiecībām.
No lietā iesniegtajiem dokumentiem konstatējams, ka:
1) Parādnieces maksātnespējas procesa ietvaros visas procesuālās darbības faktiski organizēja un nodrošināja Iesniedzējs;
2) pilnvara izdota tieši Iesniedzējam kā fiziskai personai;
3) /SIA "Nosaukums A"/ nav pilnvarnieks civillietā /numurs/;
4) Iesniedzējs un /SIA "Nosaukums A"/  ir divas dažādas personas;
5) no Parādnieces maksātnespējas procesā iesniegtās pilnvaras ir redzams, ka tiesiskas attiecības Parādniecei ir nodibinātas tieši ar Iesniedzēju;
6) Administrators ir vērtējis rakstveida dokumentus, kas iesniegti Parādnieces maksātnespējas procesā tiesai e-lietā un Administratoram;
7) rakstveida pierādījumu apjoms ir pietiekošs, lai Administrators varētu sniegt savu vērtējumu.
Administrators vērš uzmanību, ka saistībā ar Iesniedzēja profesionālo darbību netika iesniegti dokumenti (netika iesniegts neviens rēķins un maksājuma uzdevums), kas ļautu nepārprotami identificēt atlīdzības samaksas tiesisko modeli. Vienlaikus Administratora rīcībā nonāca /SIA "Nosaukums A"/ izrakstīts rēķins 200 euro apmērā par juridiskām konsultācijām, kas Administratora ieskatā objektīvi nerada pilnīgu un patiesu priekšstatu par faktiskā darba apjomu Parādnieces maksātnespējas procesa ietvaros.
Ņemot vērā  veikto procesuālo darbību apjomu Parādnieces maksātnespējas procesā, Administratoram radās pamatotas šaubas par to, vai lietā ir atspoguļotas visas faktiskās tiesiskās un ekonomiskās attiecības starp Parādnieci un Iesniedzēju. Administrators, joprojām, ar lielu ticamības pakāpi secina, ka norēķins par darbu starp Parādnieci un Iesniedzēju ir bijis, visticamāk, skaidrā naudā, lai apietu valsts intereses nodokļu veidā.
[4.4] Administratoram ir ne tikai tiesības, bet arī pienākums vērtēt parādnieka godprātību, sniegtās informācijas pilnīgumu un faktisko ekonomisko attiecību saturu.
Attiecībā par Parādnieces sniegtajām ziņām par banku kontiem Administrators norāda, ka Parādniece sākotnēji nesniedza pilnīgu informāciju par visiem viņas rīcībā esošajiem kontiem, kā arī apliecināja, ka viņai nav kontu elektronisko maksājumu platformās, lai gan vēlāk tika konstatēta UAB "Paysera" konta esamība. Šāda informācija izrietēja no Kontu reģistra. Savukārt, bankrota procedūras laikā šāda informācija Kontu reģistrā netika atspoguļota. Līdz ar to Parādniece nonāca neērtā situācija, kas liek apšaubīt viņas godprātību.
Paskaidrojumos norādīts, ka pārdomas raisa arī tas, ka uzsākot bankrota procedūru, Parādniecei nebija naudas līdzekļu, kurus nodot Administratoram, bet saistību dzēšanas procedūras laikā naudas līdzekļu apjoms, kurus Parādniece iemaksāja kreditoriem, viena mēneša laikā sasniedza vairākus tūkstošus euro. Šāda situācija fizisku personu maksātnespējas procesos saistību dzēšanas procedūras laikā nav raksturīga.
Administratora ieskatā Parādnieces nepatiesas informācijas paušana ir pierādīta ar rakstveida pierādījumiem. Minētie apstākļi objektīvi ietekmē Administratora vērtējumu par Parādnieces un Iesniedzēja sniegtās informācijas ticamību un pilnīgumu.
[4.5] Administrators noliedz, ka būtu apzināti sniedzis tiesai jebkādas nepatiesas vai nepilnīgas ziņas vai rīkojies pretēji administratoru profesionālās ētikas normu prasībām. Tieši pretēji, Administrators, gan kā administrators, gan arī kā zvērināts advokāts, dara visu iespējamo, lai profesijas prestižs tiktu celts godā sabiedrībā.
Administratora ieskatā Sūdzība Iesniedzēja atriebības akts par to, ka Administrators atļaujas norādīt uz Parādnieces un Iesniedzēja rīcību, kas pārkāpj jurista profesionālo ētiku, vērtējot to kopsakarā ar Civillikuma 1. pantu, Civilprocesa 9.1 pantu un izdoto pilnvarojumu, kurā ir noteikts sniegt tikai patiesas ziņas. Tieši profesionālā integritāte un godīgums ir tas apstāklis, kāpēc tiesa Parādnieces Pieteikuma izskatīšanu ir atlikusi divas reizes. 
Iesniedzējs nedrīkst sagrozīt faktus, t.sk., informāciju par Parādnieces naudas izcelsmi un savstarpējiem norēķiniem ar Parādnieci.
[4.6] Attiecībā par Sūdzībā norādīto saistībā ar /pers. B/ maksātnespējas procesu Administrators norāda, ka Administrators tiesai norādīja tādu apstākļu kopumu, kas kalpoja par pamatu tiesai konstatēt un atzīt saistību dzēšanas procedūras ierobežojumus. Maksātnespējas process tika izbeigts un saistību dzēšanas procedūra pasludināta netika. Arī /pers. B/ maksātnespējas procesā Iesniedzējs vērsās ar sūdzību Maksātnespējas kontroles dienestā, kas tika noraidīta.
Paskaidrojumiem pievienoti Administratora ieskatā tos pamatojošie dokumenti.
 [5] Izvērtējot Sūdzību, Administratora sniegtos paskaidrojumus, kā arī maksātnespējas procesu reglamentējošās tiesību normas, secināms turpmāk minētais.
 Maksātnespējas likuma 174.1 panta 1. un 2. punktā noteikts, ka Maksātnespējas kontroles dienests veic administratoru uzraudzību un izskata sūdzības par administratoru rīcību, izņemot tos likumā noteiktos gadījumus, kad sūdzības par administratoru lēmumiem izskatāmas tiesā, kurā ierosināta attiecīgā maksātnespējas procesa lieta.
Savukārt Maksātnespējas likuma 176. panta pirmajā daļā noteikts, ka kreditors, komercsabiedrība (tiesiskās aizsardzības procesā), fiziskā persona (šīs personas maksātnespējas procesā), parādnieka pārstāvis (juridiskās personas maksātnespējas procesā) vai trešā persona, kuras likumiskās tiesības ir aizskartas, var iesniegt Maksātnespējas kontroles dienestam sūdzību par administratora vai tiesiskās aizsardzības procesa uzraugošās personas rīcību. 
[5.1] Sūdzībā izteikta pretenzija par Administratora rīcību, sniedzot tiesai nepatiesu informāciju Parādnieces un /pers. B/ maksātnespējas procesā, līdz ar to pieļaujot sistemātiskus profesionālās ētikas normu pārkāpumus.
Vienlaikus Sūdzībā izteikts lūgums Maksātnespējas kontroles dienestam ierosināt disciplinārlietu pret Administratoru saistībā ar sistemātiskiem profesionālās ētikas normu pārkāpumiem.
[5.1.1] Attiecībā par Sūdzībā izteikto pretenziju par Administratora rīcību, sniedzot tiesai nepatiesu informāciju Parādnieces maksātnespējas procesā, secināms turpmāk minētais. 
Fiziskās personas maksātnespējas process ir tiesiska rakstura pasākumu kopums, kura mērķis ir pēc iespējas pilnīgāk apmierināt kreditoru prasījumus no parādnieka mantas un dot iespēju parādniekam, kura manta un ienākumi nav pietiekami visu saistību segšanai, tikt atbrīvotam no neizpildītajām saistībām un atjaunot maksātspēju.[footnoteRef:1]  [1:  Maksātnespējas likuma 5. panta pirmā daļa.] 

Fiziskās personas maksātnespējas process ir veids, kā persona administratora uzraudzībā un maksātnespējas procesu reglamentējošo normatīvo aktu noteiktajā kārtībā var atjaunot maksātspēju un pēc saistību dzēšanas procedūras beigām tikt atbrīvota no parādsaistībām. Jānorāda, ka šādu tiesisko aizsardzību var baudīt persona, kura ir bijusi godprātīga un uz kuru nevar attiecināt Maksātnespējas likumā noteiktos ierobežojumus.
Savukārt administrators ir parādnieka maksātnespējas procesa vadītājs un virzītājs, kura ekskluzīvā kompetencē ietilpst pēc būtības izvērtēt visus maksātnespējas procesa ietvaros konstatētos faktus un iegūto informāciju to kopsakarībā. Pēc attiecīgās informācijas izvērtēšanas administrators var pieņemt pamatotus lēmumus par turpmāko parādnieka maksātnespējas procesa norisi.
Tāpat administratoram ir pienākums sniegt informāciju par juridiskās personas maksātnespējas procesa un fiziskās personas maksātnespējas procesa norisi tiesai, kreditoriem, Maksātnespējas kontroles dienestam un citām normatīvajos aktos noteiktajām personām un institūcijām.[footnoteRef:2] [2:  Maksātnespējas likuma 26. panta trešās daļas 2. punkts.] 

No Maksātnespējas kontroles dienesta rīcībā pieejamās informācijas konstatējams, ka 2026. gada 23. martā (ar papildinājumiem trūkumu novēršanai 2026. gada 10. aprīlī un 2026. gada 29. aprīlī) Parādniece vērsusies tiesā ar Pieteikumu. Savukārt 2026. gada 5. maijā tiesa, norādot, ka Administratoram uzlikts pienākums sniegt viedokli par Pieteikumu, pieprasījusi to sniegt līdz 2026. gada 12. maijam.
Lietā nav strīda, ka 2026. gada 12. maijā Administrators nosūtīja tiesai viedokli par Pieteikumu (turpmāk – Viedoklis), kurā norādījis, ka ir konstatējis apstākļus, kuri liecina par to, ka Parādniece saistību dzēšanas procedūras laikā nav bijusi godprātīga. Līdz ar to Administratora ieskatā, pabeidzot Parādnieces saistību dzēšanas procedūru un izbeidzot maksātnespējas procesu, pastāv pamats Parādnieces neatbrīvošanai no atlikušajām saistībām. 
Ņemot vērā to, ka Administrators, izpildot Maksātnespējas likuma 26. panta trešās daļas 2. punktā noteikto pienākumu, ir sniedzis tiesai Viedokli par Pieteikumu un spēj to pamatot, Maksātnespējas kontroles dienestam nav pamata atzīt Administratora rīcības neatbilstību normatīvo aktu prasībām. Tas vien apstāklis, ka Administratora un Parādnieces starpā pastāv atšķirīgi viedokļi par Parādnieces godprātību saistību dzēšanas procedūras laikā pats par sevi nav pamats, lai Administratora rīcībā  atzītu normatīvo aktu pārkāpumu, pie apstākļiem, ka pieteikuma par saistību dzēšanas procedūras izbeigšanu pamatotības, kopsakarā ar lietā esošajiem pierādījumiem un Viedoklī norādīto informāciju, izvērtēšana ietilpst tiesas, nevis Maksātnespējas kontroles dienesta kompetencē. 
Proti, saistību dzēšanas procedūru nepiemēro vai to pārtrauc, ja parādnieks ir sniedzis apzināti nepatiesu informāciju par savu mantisko stāvokli un slēpis savus patiesos ienākumus.[footnoteRef:3] Lēmumu par parādnieka atbrīvošanu no saistībām pieņem tiesa, pabeidzot saistību dzēšanas procedūru.[footnoteRef:4] Savukārt, izbeidzot saistību dzēšanas procedūru, tiesa vienlaikus izbeidz fiziskās personas maksātnespējas procesu.[footnoteRef:5]  [3:  Maksātnespējas likuma 153. panta pirmās daļas 2. punkts.]  [4:  Maksātnespējas likuma 164. panta trešā daļa. ]  [5:  Maksātnespējas likuma 165. panta ceturtā daļa.] 

Izskatot pieteikumu par saistību dzēšanas procedūras izbeigšanu, tiesa izvērtē, vai parādnieks veicis fiziskās personas saistību dzēšanas plānā noteiktās darbības (godprātīgi izpildījis saistību dzēšanas plānu). Savukārt, izlemjot jautājumu par to, vai atbrīvot parādnieku no atlikušajām parādsaistībām, tiesa, pārbaudot pierādījumus lietā, vērtē, vai pastāv Maksātnespējas likumā noteiktais pamats parādnieka atbrīvošanai no parādsaistībām. 
Līdz ar to gala vērtējumu par to, vai saistību dzēšanas procedūra ir izbeidzama un izbeidzams maksātnespējas process, atbrīvojot parādnieku no atlikušajām saistībām, sniedz tiesa, izskatot pieteikumu par saistību dzēšanas procedūras izbeigšanu.
Vēršama uzmanība, ka tiesvedības ietvaros puses (tostarp maksātnespējīgā fiziskā persona), aizsargājot savas intereses, realizē savas procesuālās tiesības sacīkstes formā.[footnoteRef:6] No minētā izriet, ka Parādniecei uzskatot, ka Administratora Viedoklī tiesai sniegtā informācija ir nepilnīga vai neatbilstoša faktiskajai situācijai, aizsargājot savas intereses, ir tiesības tiesā iesniegt pierādījumus, kas apliecina, ka nav konstatējama Parādnieces negodprātīga rīcība. [6:  Civilprocesa likuma 10. pants.] 

Izvērtējot Sūdzībā norādīto, kopsakarā ar Paskaidrojumos norādīto un Maksātnespējas kontroles dienesta rīcībā esošo informāciju, Maksātnespējas kontroles dienests nekonstatē Administratora rīcības neatbilstību normatīvu aktu prasībām. Līdz ar to Sūdzība šajā daļā ir noraidāma. 
[5.1.2] Attiecībā par Sūdzībā izteikto pretenziju par Administratora rīcību, sniedzot tiesai nepatiesu informāciju /pers. B/ maksātnespējas procesā, secināms turpmāk minētais. 
Maksātnespējas kontroles dienests vērš uzmanību, ka atbilstoši vispārējiem tiesību principiem, tiesības izmantojamas un pienākumi pildāmi labā ticībā un savlaicīgi. Maksātnespējas likuma 176. pantā ir noteikti konkrēti termiņi, kādos ir iesniedzamas sūdzības Maksātnespējas kontroles dienestā, ja personas likumiskās tiesības ir aizskārusi administratora rīcība. Proti, personas, kuras likumiskās tiesības ir aizskartas, sūdzību iesniedz triju mēnešu laikā no dienas, kad konstatēta rīcība, ar kuru aizskartas personas tiesības. Ja maksātnespējas process ir izbeigts, sūdzību var iesniegt ne vēlāk kā gada laikā no attiecīgā procesa izbeigšanas dienas.[footnoteRef:7]  [7:  Maksātnespējas likuma 176. panta otrā daļa.] 

No minētās tiesību normas izriet, ka likumdevējs paredzējis noteiktu kārtību administratora rīcības un lēmumu pārsūdzēšanai un termiņu sūdzību iesniegšanai, lai tādējādi nodrošinātu tiesisko noteiktību. 
Maksātnespējas kontroles dienestam, saņemot sūdzības, atbilstoši tā darbības mērķim ir jāizvērtē sūdzībās norādītā informācija kopsakarā ar tai pievienotajiem dokumentiem, kas sūdzībā norādītos faktus pamato, kā arī administratora sniegtajiem paskaidrojumiem un normatīvo regulējumu. Pēc sūdzības izskatīšanas Maksātnespējas kontroles dienestam ir jāpieņem lēmums, kas satur konkrētu administratora rīcības izvērtējumu tikai tad, ja tiek ievērots likumā noteiktais sūdzības iesniegšanas termiņš.[footnoteRef:8] Likumdevējs nav norādījis uz to, ka šāds termiņš būtu pagarināms kādu citu apstākļu rašanās dēļ.[footnoteRef:9] [8:  Rīgas pilsētas Latgales priekšpilsētas tiesas 2019. gada 27. decembra lēmums lietā Nr. C29498519.]  [9:  Vidzemes rajona tiesas 2023. gada 27. jūnija lēmums lietā Nr. C71216823.] 

Maksātnespējas likumā noteiktie sūdzības iesniegšanas termiņi pēc savas juridiskās dabas ir materiāltiesiski prekluzīvi termiņi, kas nozīmē to, ka tie ir subjektīvo tiesību izbeidzoši termiņi. Prekluzīvs termiņš iznīcina ne vien prasījumu (kā noilgums), bet arī pašu tiesību.[footnoteRef:10] [10:  Lēbers A. Par preklusiviem termiņiem. Tieslietu ministrijas Vēstnesis, 1924, Nr. 1, 36. lpp.] 

	Ņemot vērā iepriekš minēto, Maksātnespējas kontroles dienests secina, ka Sūdzības daļā par Administratora rīcību, sniedzot tiesai nepatiesu informāciju /pers. B/ maksātnespējas procesā, ir iestājies noilgums, jo /pers. B/ par Administratora rīcību bija zināms kopš 2024. gada 12. februāra pieteikuma par bankrota procedūras pabeigšanu un maksātnespējas procesa izbeigšanu iesniegšanas tiesā. Tas ir, /pers. B/ Administratora rīcība bija zināma ilgāk nekā trīs mēnešus pirms Sūdzības iesniegšanas Maksātnespējas kontroles dienestā.
Ņemot vērā minēto, izskatot Sūdzību, ievērojot noilgumu, nav pamata vērtēt Administratora rīcību, sniedzot tiesai nepatiesu informāciju /pers. B/  maksātnespējas procesā. Līdz ar to Sūdzība šajā daļā ir noraidāma. 
[5.1.3] Attiecībā par Sūdzībā norādītajiem Iesniedzēja ieskatā Administratora pieļautajiem sistemātiskiem profesionālās ētikas normu pārkāpumiem un lūgumu ierosināt disciplinārlietu pret Administratoru saistībā ar sistemātiskiem profesionālās ētikas normu pārkāpumiem, secināms turpmāk minētais.  
Nav strīda, ka ikvienam administratoram jāievēro administratora profesionālās ētikas normas, apzinoties, ka katra atsevišķa administratora rīcība veido administratora profesijas kopējo tēlu sabiedrībā.[footnoteRef:11] [11:  Disciplinārlietu komisijas 2017. gada 14. jūlija sēdē apstiprinātā Maksātnespējas procesa administratoru un tiesiskās aizsardzības procesa uzraugošo personu profesionālās ētikas kodeksa 1.2. punkts.] 

Savā profesionālajā un personiskajā rīcībā administratoram ir ne vien pienākums ievērot vispārējos tiesību principus, Latvijas Republikas un Latvijai saistošos starptautisko tiesību normatīvos aktus un profesionālās ētikas normas, bet arī vadīties no vispārējām uzvedības normām.[footnoteRef:12] [12:  Disciplinārlietu komisijas 2017. gada 14. jūlija sēdē apstiprinātā Maksātnespējas procesa administratoru un tiesiskās aizsardzības procesa uzraugošo personu profesionālās ētikas kodeksa 2.1. punkts.] 

Līdz ar to administratoram profesionālajā darbībā ir jāizvairās no tādas rīcības un uzvedības, kas var radīt šaubas par viņa cieņu, godīgumu un taisnīgumu. 
Iesniedzēja ieskatā Administrators Parādnieces un /pers. B/ maksātnespējas procesos ir sniedzis tiesai nepatiesas ziņas, līdz ar to ir pārkāpis profesionālās ētikas normu principus.   
Tā kā Sūdzībā Iesniedzējs ir izteicis lūgumu ierosināt disciplinārlietu pret Administratoru saistībā ar sistemātiskiem profesionālās ētikas normu pārkāpumiem, Maksātnespējas kontroles dienests vērš uzmanību, ka Maksātnespējas likumā ir noteikta atšķirīga kārtība, kādā tiek vērtēta administratora rīcības maksātnespējas procesā atbilstība normatīvo aktu prasībām,[footnoteRef:13] un kādā tiek vērtēti administratora, iespējams, pieļautie profesionālās ētikas normu būtiski pārkāpumi.[footnoteRef:14]  [13:  Maksātnespējas likuma 175. panta pirmās daļas 2. punkts.]  [14:  Maksātnespējas likuma 31.1 pants.] 

Disciplinārlietu pret administratoru var ierosināt Maksātnespējas kontroles dienesta direktors pēc tiesneša vai prokurora, vai biedrības "Latvijas Maksātnespējas procesa administratoru asociācija" priekšlikuma vai pēc savas iniciatīvas.[footnoteRef:15] Līdz ar to Maksātnespējas kontroles dienests, ņemot vērā tā rīcībā esošo informāciju, patstāvīgi izvērtē, vai ir pamats ierosināt disciplinārlietu pret administratoru. Disciplinārlietu pret un administratoru var ierosināt par normatīvo aktu būtisku pārkāpumu, kā arī par profesionālās ētikas normu būtisku pārkāpumu.[footnoteRef:16] [15:  Maksātnespējas likuma 31.1 panta pirmā daļa.]  [16:  Maksātnespējas likuma 31.1 panta otrās daļas 1. un 2. punkts.] 

Par kritēriju būtiska ētikas pārkāpuma konstatēšanai varētu uzskatīt faktu, ka komunikācijā izmantoti rupji vārdi, necenzēta leksika, nekorekta komunikācija notikusi publiskā vidē un tādējādi mazinājusi sabiedrības uzticību maksātnespējas procesu profesionālai administrēšanai kopumā.[footnoteRef:17] Maksātnespējas kontroles dienesta rīcībā nav pierādījumu, kas apliecinātu, ka Administrators ir veicis iepriekš minētās darbības. Savukārt Administratora tiesai sniegtās informācijas izvērtēšana ietilpst tiesas kompetencē.  [17:  Maksātnespējas procesa administratoru un tiesiskās aizsardzības procesa uzraugošo personu disciplinārlietu ierosināšanas apkopojums, 9.lpp. Pieejams: https://www.mkd.gov.lv/lv/media/2720/download.] 

No tiesiskā regulējuma neizriet pamats personai lūgt vai iniciēt Maksātnespējas kontroles dienestam ierosināt disciplinārlietu pret administratoru.
Administratīvo tiesu praksē[footnoteRef:18] atzīts, ka personai nav subjektīvo tiesību prasīt kādas konkrētas amatpersonas sodīšanu, un lēmums disciplinārlietā līdz ar to nevar aizskart šādas personas tiesības un tiesiskās intereses (piemēram, SKA-0161-06).  [18:  Skatīt Augstākās tiesas Senāta Administratīvo lietu departaments un Judikatūras nodaļa. Tiesu prakses vispārinājums. Pieteikuma nepieņemšana vai tiesvedības izbeigšana lietā sakarā ar to, ka pieteikumu iesniegusi persona, kurai nav šādu tiesību. 2006.] 

Minētais attiecināms arī uz administratora disciplārsodīšanu. 
Ievērojot minēto, Maksātnespējas kontroles dienestam nav pamata, izskatot Sūdzību, pamatojoties uz Maksātnespējas likuma 175. panta pirmās daļas 2. punktu un 176. pantu, vērtēt Administratora iespējamos ētikas normu pārkāpumus. Tāpat, ņemot vērā minēto, ir noraidāms Sūdzībā izteiktais lūgums Maksātnespējas kontroles dienestam ierosināt disciplinārlietu pret Administratoru saistībā ar sistemātiskiem profesionālās ētikas normu pārkāpumiem.
[6] Izvērtējot minēto un pamatojoties uz norādītajām tiesību normām, kā arī Maksātnespējas likuma 174.1 panta 2. punktu, 175. panta pirmās daļas 2. punktu, 176. panta pirmo un otro daļu,

nolēmu:

/pers. A/ un /pers. B/ pilnvarotā pārstāvja /pers. C/ 2026. gada 18. maija sūdzību par maksātnespējas procesa administratora /Administrators/, /amata apliecības numurs/, rīcību /pers. A/ un /pers. B/ maksātnespējas procesos noraidīt.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.


Direktora p.i.		Baiba Banga

